Unravelling the role of Vitamin C deficiency in vascular remodeling
Independent Research Fund Denmark
Københavns Universitet
Befolkningsundersøgelser i Europa og USA viser at 10-15% af voksne mennesker lider af C-vitaminmangel, og dette er en uafhængig risikofaktor for udvikling af hjertekarsygdom. Dette projekt vil identificere mekanismerne bag disse observationer. Vores hypotese er, at C-vitaminmangel hæmmer kaskaden af processer—’den vaskulære remoduleringsproces’—som koordinerer reparation af skader i blodkar. I den normale reparationsproces i blodkar skifter muskelceller i karvæggen midlertidigt funktion fra at regulere blodgennemstrømning til bl.a. at dele sig og frigive reparationsenzymer, hvorved skaden repareres. Herefter skifter cellerne tilbage til deres oprindelige funktion. Dette såkaldte ’fænotypiske skift’ reguleres overordnet af et enzym kaldet TET. Nye studier viser, at C-vitamin er essentiel cofaktor for TET, samt at en hæmmet TET-funktion fører til karvægsfortykkelse og forsnævring af blodkar efter en karskade. Vores pilotstudier viser, at C-vitaminmangel i glatte muskelceller hæmmer deres naturlige funktion. I dette projekt vil vi kortlægge, hvilke gener i de glatte muskelceller, der er følsomme for C-vitaminmangel, og hvordan C-vitaminmangel dysregulerer muskelcellers reparationsproces ifm karskade. Undersøgelserne omfatter såvel cellestudier, eksperimentel karskade i en dyremodel, samt studier i blodkar fra mennesker. Vi vil forstå, hvordan C-vitaminmangel øger risikoen for hjertekarsygdom og om denne risiko potentielt kan mindskes med kosttilskud til de udsatte grupper.
Research Projects (Max 10 MDKK) / DFF-Forskningsprojekt1 / grant